Određuje li skupocjenost predmeta pravu vrijednost čovjeka

 Danas živimo u takvom svijetu gdje se većini sve vrti oko materijalizma. Ljudi su sebični, ne zanima ih ništa drugo osim toga da njima bude dobro i lijepo. Opće je poznata činjenica da većina ljudi financijski ne stoji baš tako dobro, no ipak pokušavaju sebi i svojim bližnjima priuštiti čim više. No, je li zaista važno imati što skuplje stvari?
 Ljudi su sebi stvorili takvo okruženje u kojemu, ako nisi dobro obučen i ako nemaš skupe stvari, kao da ne vrijediš kao ovi koji posjeduju markirane i skuplje stvari. Upravo zbog toga svi mladi i djeca teže da sebi, s obzirom na financijske mogućnosti roditelja, priskrbe čim skuplje stvari. No, do problema dolazi kada roditelji djeci ne mogu priuštiti nešto skuplje zbog ne tako dobrog financijskog stanja. Tada se ta djeca osjećaju gore od one ostale, čiji roditelji dobro stoje po pitanju novca. Kada bismo išli od čovjeka do čovjeka i pitali ga što misli o tome čine li ga skupocjeni predmeti boljim i vrjednijim, svaki od njih bi rekao ne. No, svi se ponašaju kao da je to stvarno tako i na taj način se suprotstavljaju sami sebi. Kada bismo usporedili današnji svijet i njegove životne vrijednosti s onima iz prošlosti, ne bi se poklapale. S napredovanjem u obrazovanju, znanosti i tehnologiji, ljudi su promijenili svoj način života, ali isto tako i svoje stavove te razmišljanja. Dakle, ono što želim reći je da, dok su ljudi u jednom smjeru napredovali, u drugom su išli nazad. Drugačijim razmišljanjima stvorili su drugačiji svijet - gori svijet. U prošlosti, djeci i mladima nije bila važna cijena odjeće koju imaju na sebi ili predmeta koje posjeduju jer ih roditelji nisu tome učili.
 Ljudi većinom kažu da su djeca i mladi krivi jer traže od roditelja više nego što bi trebali. Više nego što roditelji mogu priuštiti. Kada bolje razmislimo, nisu djeca ta koja su kriva, već roditelji koji su počeli s takvim odgojem djece. Smatram da su ljudi promijenili sve oko sebe, ali i sebe. Promjenom sebe izgubili su smisao za određivanje pravih vrijednosti u životu. Svima je važnija postala vrijednost materijalnog, nego ona unutarnja vrijednost. Kako vrijeme prolazi, ide sve prema gorem te oholost i materijalizam u svijesti ljudi sve više raste.

Leonora Saliu, 2.b